Jäähyväiset kummisedälle

Jäähyväiset kummisedälle ("A Bronx Tale") on yhdysvaltalainen vuonna 1993 valmistunut elokuva ja Robert De Niron esikoisohjaus. Se sijoittuu 1960-luvulle Bronxin esikaupunkiin New Yorkissa ja kertoo amerikanitalialaisen linja-autonkuljettajan pojasta Calogerosta, joka ystävystyy paikallisen mafiapomo Sonnyn kanssa.
Juoni.
Lorenzo Anello (Robert De Niro) on amerikanitalialainen linja-autonkuljettaja Bronxin esikaupungissa New Yorkissa. Hänellä on vaimo Rosina (Kathrine Narducci) ja poika Calogero (Francis Capra). Eräänä päivänä Calogero joutuu silminnäkijäksi murhaan kotitalonsa edessä. Poliisit pyytävät häntä kertomaan tekijän, joka on mafiapomo Sonny, mutta Calogero valehtelee, eikä Sonny jää kiinni. Myöhemmin Sonny kutsuu pojan juttusilleen ja he Calogero alkaa tehdä vanhemmiltaan salaa tarjoilijan töitä viereisessä ravintolassa. Kerran, kun Calogero vie kahvia Sonnyn porukalle ravintolan kellariin, Sonny antaa hänen heittää puolestaan noppia. Calogeron onnistuu heittää useita voittoheittoja, mikä lujittaa hänen ja Sonnyn ystävyyttä entisestään. Calogeron vanhemmat kuitenkin löytävät pojan juomarahat ja tivaavat häneltä, mistä hän on ne saanut. Kun totuus paljastuu, isä Lorenzo hermostuu ja lähtee Calogeron kanssa viemään rahoja takaisin Sonnylle. Lorenzo ja Sonny ajautuvat riitaan ja Lorenzo kieltää Calogeroa olemasta missään tekemisissä Sonnyn kanssa.
Calogero ei kuitenkaan kiellosta välitä. Kuluu muutama vuosi ja hän on teini-ikäinen ja Sonnyn silmäterä. Sonny on kuitenkin huolissaan Calogerosta, sillä Calogeron kavereilla on taipumusta huliganismiin. Yhtenä päivänä Calogero iskee bussimatkalla silmänsä tummaihoiseen tyttöön Janeen. Bronxissa rotumellakat ovat kuitenkin arkipäivää, joten hän epäröi. He kuitenkin tapaavat ja sopivat menevänsä elokuviin. Ennen treffejä joukko tummaihoisia pyöräilee Calogeron ja hänen kavereidensa ohi. Kaverit hyökkäävät heidän kimppuunsa ja Calogero joutuu vasten tahtoaan mukaan tappeluun. Kun Jane ja Calogero tapaavat, käy ilmi, että Janen veli joutui tappelussa pahoinpidellyksi. Calogero ja Janen veli ajautuvat sanaharkkaan, jonka lopuksi Calogero päästää vahingossa rasistisen herjauksen suustaan. Calogero, joka oli liikkellä Sonnyn lainaamalla autolla, palaa pettyneenä kotiin. Myöhemmin Sonny tulee raivoissaan Calogeron luo ja väittää tämän asentaneen autoon pommin, joka ei onneksi ollut räjähtänyt. Calogero vannoo, että Sonny on väärässä.
Tämän jälkeen Calogeron tapaa kaverinsa, jotka ovat matkalla mustien asuinalueelle palopommien ja aseiden kera. Calogero ei rohkene sanoa ei, kun he pyytävät häntä mukaansa. Sonny kuitenkin näkee tilanteen ja pysäyttää matkalla hiedän autona ja käskee Calogeron mukaansa. Sonny tulee pelastaneeksi Calogeron hengen, sillä auto räjähtää, kun yksi mustista heittää palopommin takaisin autoon ja jäljellä olevat pommit räjähtävät. Kaikki autossa olevat saavat surmansa. Calogero tapaa kotimatkallaan Janen, joka on tullut kertomaan, että veljen mukaan Calogero olikin auttanut häntä. Silloin Calogero muistaa kaverinsa, kiirehtii Janen kanssa paikalle ja näkee ystävänsä palaneina täkkien alla. Nyt hänkin tajuaa Sonnyn pelastaneen hänen henkensä ja juoksee takaisin hänen luokseen täpötäyteen ravintolaan. Hänen puikkelehtiessaan läpi väentungoksen hän näkee yhdet kasvot, jotka eivät hymyile, kuten muut. Nämä kasvot lähestyvät Sonnya, ja niiden omistaja nostaa revolverin Sonnyn ohimolle ja ampuu tämän. Ampuja oli sen miehen poika, jonka Sonny itse ampui Calogeron silmien edessä vuosia aiemmin.
Vastaanotto.
"Video-oppaassa" vuodelta 1994 Olavi Similä kutsui uutuuselokuvaa lämminhenkiseksi, haikean realistiseksi ja hyvin onnistuneeksi esikoisohjaukseksi ja antoi sille neljä tähteä viidestä, mikä vastaa sanallista arviota ”erinomainen”.